雪峰真覺禪師贊
作者：釋心月
朝代：宋

paragraphs: 出嶺超方，九上三到。
一槌便成，未是性燥。
誦過水偈，聞色空義。
攪炒肝腸，睡不成睡。
棒頭領旨，句下明宗。
夜半鰲山，如鶴拋籠。
象骨岩高，中有鱉鼻。
千五百人，中傷者幾。
三毬並輥，大用全提。
石火莫及，電光罔追。
大地撮來，如粟米粒。
今昔行人，看之不出。
望州烏石，日炙風吹。
萬福曾郎，眼戴雙眉。